**ЦРВЕНА РАНКА – АУТОХТОНА СОРТА ШЉИВЕ**

 Црвена ранка је свакако једна од најстаријих ракијских сорти шљива, а због одличног квалитета ракије њено гајење се последњих година поново актуелизује али још увек у веома ограниченом обиму. Позната је и као даросавка, шумадинка, дреновка, црвењача, раношљива – све у зависности од региона у којима се гаји.

 Стабло црвене ранке је средње бујности и широкопирамидалне круне а гране јој се развијају под оштрим углом у односу на водилицу, крте су и лако се ломе по теретом рода или при екстремним временским условима. Може се гајити и на сиромашнијим, сувљим и скелетним земљиштима.

 Релативно је отпорна према болестима, али је према мразевима нешто осетљивија. Размножава се углавном изданцима.

 Цвета средње рано, када и већина других ракијских аутохтоних сорти. Самобесплодна је – мушки је стерилна биљка, што значи да нема полена у прашнику. Метлаш и разни типови трновача и црношљива су добри опрашивачи, а од савремених сорти пре свега чачанска родна и стенлеј.

 Плод јој је овалног облика, благо издуженог ка петељци, боје је црвенкасто плаве, глођуша је, а крупноћа јој зависи од подручја и типа земљишта (12 до 22 грама). Плод је укусан, за ову сорту типичне хармоничне и накиселе ароме у фази технолошке зрелости. Сазрева од краја јула до краја прве декаде августа. Постоје тврдње да има више клонова и да крупноћа и време зрења можда зависе и од тога, али још увек нема научних доказа за ту тврдњу.

 Даје ракију одличног квалитета, са комплексном аромом типичном за ову сорту. Због ових особина подижу се и нови засади у којима се примењују агро и помотехничке мере. Сади се на размаку 4 до 5 метара између редова, а у реду 3 до 4 метра. Препорука је да се у периоду формирања круне врши повијање грана због оштрих углова које она природно формира. По ступању у род треба је нешто оштрије резати да би се избегла алтернативна родност којој је ова сорта склона.

 Велимир Станојевић дипл инг

ПССС Чачак